dwar ir-rapport annwali 2006 tal-Bank Ċentrali Ewropew Kumitat għall-Affarijiet Ekonomiċi u Monetarji MOZZJONI GĦAL RIŻOLUZZJONI TAL-PARLAMENT EWROPEW Error! MOZZJONI GĦAL RIŻOLUZZJONI TAL-PARLAMENT EWROPEW dwar ir-rapport annwali 2006 tal-Bank Ċentrali Ewropew Il-Parlament Ewropew , – wara li kkunsidra r-Rapport Annwali 2006 tal-Bank Ċentrali Ewropew (ECB), – wara li kkunsidra l-Artikolu 113 tat-Trattat tal-Komunità Ewropea, – wara li kkunsidra l-Artikolu 15 tal-Protokoll dwar l-Istatut tas-Sistema Ewropea tal-Banek Ċentrali u tal-Bank Ċentrali Ewropew ĠU C 191, 29.7.1992, p. 68. mehmuż mat-Trattat, – wara li kkunsidra r-riżoluzzjoni tiegħu tat-2 ta' April 1998 dwar ir-responsabilità demokratika tat-tielet fażi ta' l-Unjoni Ekonomika u Monetarja ĠU C 138, 4.5.1998, p. – wara li kkunsidra r-riżoluzzjoni tiegħu ta' l-14 ta' Marzu 2006 dwar ir-reviżjoni strateġika tal-Fond Monetarju Internazzjonali ĠU C 291 E, 30.11.2006, p. – wara li kkunsidra r-riżoluzzjonijiet tiegħu tas-6 ta' Lulju 2006 dwar l-interċettazzjoni ta' dejta ta' trasferimenti bankarju bis-sistema SWIFT mis-servizzi sigrieti ta' l-Istati Uniti 4 u ta' l-14 ta' Frar 2007 dwar is-SWIFT, il-ftehima dwar il-PNR u d-djalogu transatlantiku dwar dawn il-kwistjonijiet 5 , – wara li kkunsidra r-riżoluzzjoni tiegħu tal-15 ta' Frar 2007 dwar is-sitwazzjoni ekonomika Ewropea: rapport preparatorju dwar il-linji gwida wiesgħa għall-politika ekonomika għall-2007 – wara li kkunsidra r-riżoluzzjoni tiegħu tas-26 ta' April 2007 dwar il-finanzi fl-EMU 2006 – wara li kkunsidra l-Komunikazzjoni mill-Kummissjoni dwar Ħames snin ta' karti tal-flus u muniti ta' l-euro ( COM(2006)0862 ), – wara li kkunsidra l-Komunikazzjoni mill-Kummissjoni dwar id-Dikjarazzjoni Annwali dwar iz-Zona ta' l-euro 2007 ( COM(2007)0231 ), – wara li kkunsidra r-Reviżjoni ta' l-ECB dwar l-Istabilità Finanzjarja ta' Diċembru 2006 u r-rapport tiegħu dwar l-Integrazzjoni Finanzjarja fl-Ewropa ta' Marzu 2007, – wara li kkunsidra l-Previżjonijiet Ekonomiċi tar-Rebbiegħa tal-Kummissjoni tas-7 ta' Mejju 2007, – wara li kkunsidra l-Artikolu 45 tar-Regoli ta' Proċedura tiegħu, – wara li kkunsidra r-rapport tal-Kumitat għall-Affarijiet Ekonomiċi u Monetarji ( A6‐0266/2007 ), A. billi l-GDP taz-zona ta' l-euro żdied bi 2.7% fl-2006, minn 1.4% fl-2005, li ma tagħtix lok għal sodisfazzjon iżda li hija l-aqwa prestazzjoni sa mill-2000, waqt li r-rata ta' l-inflazzjoni kienet ta' 2.2%, li baqgħet l-istess meta mqabbla ma' l-2005, B. billi d-domanda interna, l-aktar l-investiment, kienet il-mutur ewlieni taż-żieda fit-tkabbir fiz-zona ta' l-euro, C. billi ż-żieda fil-prezzijiet ta' l-enerġija, li bdiet fl-2005, ma wasslitx għal pressjoni ta' inflazzjoni interna, peress li ż-żidiet fil-pagi baqgħu moderati u ma kien osservat l-ebda effett sekondarju, D. billi r-rakkomandazzjonijiet mressqa fir-riżoluzzjonijiet preċedenti tal-Parlament dwar ir-rapport annwali ta' l-ECB dwar it-trasparenza tal-votazzjoni u l-pubblikazzjoni tal-minuti għadhom ma ġewx ikkunsidrati, E. billi l-Parlament jixtieq jgħin sabiex jissaħħaħ l-irwol u l-awtorità internazzjonali ta' l-ECB u taz-zona ta' l-euro fix-xena internazzjonali, F. billi kien hemm ħafna li applikaw għall-ħatriet għall-ogħla pożizzjonijiet fl-IMF, fid-WTO jew fl-OECD, minbarra dawk fil-Bank Dinji, G. billi l-ECB kompla jaġġusta r-rati ta' interessi fl-2006, li għolew tmien darbiet minn Diċembru 2005, b'200 punt bażi sa l-4% attwali, H. billi r-rata tat-tkabbir mistennija li tonqos xi ftit għal 2.6% fl-2007 minħabba l-irtirar ta' l-akkomodazzjoni monetarja, bi tnaqqis fl-inflazzjoni għal 1.9%, I. billi d-defiċit fil-kont kurrenti ta' l-Istati Uniti baqa' jikber għal 6.5% tal-GDP fl-2006 u l-Eurosistema kompliet tenfasizza r-riskji u l-inċertezzi relatati mat-tkomplija ta' żbilanċi kbar fil-kontijiet kurrenti globali, J. billi żbilanċi globali kbar ikomplu jkunu ta' riskju għall-iżviluppi fir-rata tal-kambju u fit-tkabbir ekonomiku dinji u billi huwa essenzjali li dawn ir-riskji jiġu indirizzati, K. billi fl-2006 ir-rata tal-kambju ta' l-euro żdiedet fil-valur bi 11.4% kontra d-dollaru Amerikan, bi 12.4% kontra l-'yen' Ġappuniż u bi 8% mar-'renminbi' Ċiniż, Żviluppi monetarji u ekonomiċi Jinnota li l-irkupru ekonomiku fiz-zona ta' l-euro sar proċess li jsostni lilu nnifsu bid-domanda domestika bħala l-mutur ewlieni; josserva li nħolqu 2 miljun impjieg fl-2006 u li l-qgħad naqas minn 8.4% għal 7.6%; iżda jinnota li impedimenti strutturali, b'mod partikulari l-insuffiċjenza ta' l-investiment pubbliku u privat f'ċerti setturi ewlenin bħar-riċerka, l-edukazzjoni u t-taħriġ, qegħdin ikomplu jikkontribwixxu għal dan il-livell għoli ta' qgħad inaċċettabbli u li l-parteċipazzjoni fis-suq tax-xogħol għadha baxxa meta mqabbla ma' l-istandards internazzjonali; Jenfasizza li, fl-isfond ta' l-irkupru ta' dan l-aħħar, kwalunkwe żieda ulterjuri fir-rati ta' interessi għandha tittieħed b'kawtela sabiex ma jkunx ipperikolat it-tkabbir ekonomiku; jinnota li sabiex jappoġġjaw l-irkupru ekonomiku, l-Istati Membri jridu jimplimentaw kemm ir-riformi strutturali meħtieġa kif ukoll l-attivitajiet ta' investiment; Iqis li għadu kmieni wisq biex wieħed jagħżel bejn id-dimensjoni ċiklika u dik strutturali f'dan l-irkupru; iqis, madankollu, li xi riformi strutturali, aktar minn dawk ikkalkulati normalment, setgħu diġà taw sehemhom fit-tkabbir; iqis li rkupru bħal dan għandu jittieħed bħala inċentiv biex isiru riformi nazzjonali adattati għal kull pajjiż, l-aktar fl-oqsma tar-riċerka, l-innovazzjoni u l-edukazzjoni, sabiex jiżdied il-potenzjal għat-tkabbir fiz-zona ta' l-euro; Jinnota r-rata baxxa fit-tkabbir tal-produttività tax-xogħol u jqis li huwa kruċjali li l-pagi jiżdiedu skond l-iżviluppi fil-produttività sabiex tinżamm il-kompetittività fl-Istati Membri u biex ikun possibbli l-ħolqien ta' l-impjiegi f'ambjent mingħajr inflazzjoni; Jinnota li l-ECB jevalwa l-iżvilupp tal-pagi bħala riskju pożittiv għall-istabilità tal-prezzijiet; ifakkar f'dan il-kuntest li r-Rapport Annwali tal-Kummissjoni dwar iz-Zona ta' l-Euro 2007 ( SEC(2007)0550 ) jagħmilha ċara li l-pagi fiz-zona ta' l-euro komplew jogħlew b'ritmu moderat minkejja żieda qawwija fil-prezzijiet taż-żejt; Jenfasizza li t-Trattat jiddistingwi b'mod espliċitu bejn l-għanijiet ta' stabilità tal-prezzijiet u appoġġ għal politiki ekonomiċi ġenerali u li, għalhekk, iż-żewġ għanijiet ma jistgħux sempliċiment jitqiesu bħala sostitwibbli; Iqis li t-tisħiħ fiskali huwa importanti u iktar u iktar meħtieġ fi żminijiet tajba sabiex jinkiseb tkabbir fuq perjodu ta' żmien fit-tul u jrid jitfassal b'attenzjoni sabiex titjieb il-kwalità ta' l-ispiża pubblika; iqis li r-regola tad-deheb li biha wieħed jista' jagħmel tajjeb għal defiċit fiskali b'investimenti biss hija pass sinifikanti f'din id-direzzjoni; Josserva li xi ekonomiji fiz-zona ta' l-euro marru ħafna aħjar minn oħrajn f'dak li hu tkabbir, b'mod partikulari, l-Irlanda, il-Lussemburgu, il-Greċja, il-Finlandja u Spanja jilħqu rata medja tat-tkabbir ogħla mill-medja taz-zona ta' l-euro; jinnota li medja tat-tkabbir ogħla kienet tapplika wkoll għal bosta pajjiżi Ewropej barra z-zona ta' l-euro; iqis li hemm ħafna x'wieħed jitgħallem minn żviluppi bħal dawn u li jkun utli li jsir studju speċifiku mill-ECB dwar ir-raġunijiet għal dawn it-tendenzi; Jinnota li ċ-ċikli ekonomiċi segwiti mill-ekonomiji ta' l-Istati Membri fiz-zona ta' l-euro huma fi stadji differenti ħafna; jistieden lill-ECB sabiex jeżamina jekk din l-imġieba li tvarja ferm f'zona monetarja unika tistax tkun problema fil-futur f'dak li għandu x'jaqsam ma' l-istabilità u mat-tkabbir ekonomiku; Jesprimi tħassib dwar l-apprezzament kontinwu ta' l-euro meta mqabbel mal-biċċa l-kbira tal-muniti ewlenin barranin; jirrimarka f'dan ir-rigward li l-Artikolu 111 tat-Trattat ipoġġi r-responsabilità tal-politika tar-rata tal-kambju f'idejn il-Kunsill, iżda mingħajr ma jispeċifika kif din ir-responsabilità għandha tiġi eżerċitata; jistieden lill-Eurogroup, lill-Kunsill u lill-ECB sabiex jeżerċitaw il-kompetenzi rispettivi tagħhom b'mod sħiħ u biex jikkoordinaw l-azzjonijiet tagħhom fil-qasam tal-politika tar-rata tal-kambju aktar mill-qrib; josserva li apprezzament bħal dan s'issa m'għamilx ħsara lill-esportazzjonijiet fil-livell taz-zona ta' l-euro, iżda li l-effetti jvarjaw bejn l-Istati Membri; jenfasizza r-riskji li għandhom x'jaqsmu ma' żbilanċi globali kbar tal-kontijiet kurrenti li jistgħu jirriżultaw f'żidiet addizzjonali fir-rata tal-kambju ta' l-euro; jinnota li issa hemm kunsens wiesa' fost dawk li jfasslu l-politika dwar kif għandha tkun ittrattata l-problema ta' l-iżbilanċi globali; jinnota li l-isforzi li saru mill-komunità internazzjonali u mill-istituzzjonijiet finanzjarji internazzjonali ma kienu xejn adegwati; jittama li l-implimentazzjoni ta' dawn il-miżuri (l-adozzjoni ta' miżuri biex jitnaqqas l-iżbilanċ tal-baġit u jkun promoss it-tfaddil privat fl-Istati Uniti u sabiex tintlaħaq aktar flessibilità fir-rati tal-kambju f'numru ta' pajjiżi b'bilanċ tajjeb tal-finanzi pubbliċi ('surplus countries') fl-Ażja li qed tiżviluppa, b'mod partikulari ċ-Ċina), li għandha tkun sorveljata mill-IMF, se tagħti kontribut sinifikanti biex tinstab soluzzjoni b'mod gradwali għall-iżbilanċi globali; Josserva li fiz-zona kollha ta' l-euro, il-prezzijiet tal-proprjetà ogħlew b'mod qawwi matul perjodu ta' xi 10 snin bi ftit eċċezzjonijiet, l-aktar fil-Ġermanja; jinnota li, minkejja li hemm xi sinjali li dan l-iżvilupp qiegħed inaqqas, is-self mogħti lill-familji għax-xiri ta' proprjetà għadu qiegħed jiżdied b'madwar 10% fis-sena; josserva li kien hemm tnaqqis fil-prezzijiet tad-djar fl-Istati Uniti u tnaqqis reċenti fis-suq tas-self b'ipoteka li jista' jkollu impatt fuq l-ekonomija reali; iqis li żvilupp bħal dan għandu jittieħed bħala twissija għal dak li jista' jiġri fiz-zona ta' l-euro; jistieden lill-ECB biex jissorvelja mill-qrib dawn l-iżviluppi li għandhom il-potenzjal li jkollhom konsegwenzi għall-ekonomija reali; jistieden lill-ECB biex jipproponi toroq ġodda, kull waħda bil-vantaġġi tagħha, bħal li l-proprjetà tkun inkluża fl-indiċi armonizzat tal-prezzijiet tal-konsumatur, jew li joħloq xi tip speċifiku ta' indikatur, jew li jissuġġerixxi miżuri speċifiċi li għandhom jittieħdu fil-livell nazzjonali minħabba eteroġeneitajiet fost swieq nazzjonali; Hu mħasseb li r-rati ta' interessi fuq is-self lill-familji għal skopijiet ta' konsum kellhom l-ogħla livell ta' varjazzjoni; jinnota b'mod partikulari li r-rati ta' interessi fuq is-self kurrenti jvarjaw b'mod konsiderevoli fiz-zona ta' l-euro, minn inqas minn 7% sa 13.5% jew aktar, u jirrakkomanda li l-ECB jagħmel aktar riċerka dwar ir-raġunijiet għal din; Jinnota li l-ECB u l-Bord Eżekuttiv tiegħu huma indipendenti; jisħaq fuq in-neċessità li jiġi rrispettat il-prinċipju kostituzzjonali stipulat fl-Artikolu 112(2)(b) tat-Trattat; itenni l-appoġġ tiegħu għall-indipendenza ta' l-ECB u li jkun sostnut l-għan li tinżamm l-istabilità tal-prezzijiet u li jkunu protetti l-kredenzjali ta' kontra l-inflazzjoni; Huwa tal-fehma li l-livell ta' maturità li ntlaħaq mill-parteċipanti kollha fil-Mekkaniżmu tar-Rati tal-Kambju Ewropew għandu jiffaċilita l-ħolqien ta' taħlita politika li takkumpanja l-implimentazzjoni effettiva ta' l-aġġustamenti strutturali meħtieġa li fuqhom tiddependi kull żieda fil-potenzjal għal tkabbir fiz-zona ta' l-euro; jargumenta favur djalogu makroekonomiku aktar attiv bejn il-Kunsill, il-Kummissjoni, l-ECB, il-Parlament u l-imsieħba soċjali Ewropej u jappoġġja l-isforzi tal-Eurogroup biex iwasslu għal djalogu ta' dan it-tip; Stabilità u integrazzjoni finanzjarja Jilqa' b'sodisfazzjon il-pubblikazzjoni ta' rapport annwali ġdid ta' l-ECB dwar l-integrazzjoni finanzjarja fl-Ewropa bħala kontribut utli biex titmexxa 'l quddiem l-integrazzjoni finanzjarja Ewropea; Jappoġġja bis-sħiħ l-isforzi ta' l-ECB biex jinkoraġġixxi l-integrazzjoni finanzjarja fiz-zona ta' l-euro, l-aktar billi jaġixxi ta' katalist għall-inizjattivi tas-settur privat bħaz-Zona Unika ta' Pagamenti bl-Euro (SEPA) u t-Titoli Ewropej għal Perjodu Qasir (STEP); jirrikonoxxi l-importanza ta' integrazzjoni finanzjarja ulterjuri biex tgħin tipproteġi lill-Unjoni Ewropea minn xokkijiet ekonomiċi esterni; Iqis li s-servizzi ta' l-ECB jistgħu jinkoraġġixxu l-integrazzjoni finanzjarja Ewropea u jinnota f'dan ir-rigward li t-Target kienet strumentali biex tintlaħaq integrazzjoni għolja tas-swieq monetarji u tas-suq tar-repo; iqis li l-proġett tas-Sigurtajiet Target 2 jista' jkollu l-potenzjal li jinkoraġġixxi l-integrazzjoni, l-effiċjenza u s-sikurezza ta' l-infrastruttura ta' l-approvazzjoni u l-ħlas li bħalissa toffri grad insuffiċjenti ta' integrazzjoni u interoperabilità; madankollu, jenfasizza li dan se jagħmel lill-ECB operatur attiv fis-suq, u għalhekk jirrikjedi skrutinju xieraq ta' l-ECB barra l-qasam ta' responsabilità tiegħu fil-politika monetarja; ifakkar li l-preżentazzjoni ta' governanza xierqa suppost ilha li saret; għalhekk jinnota b'interess il-proġett tas-Sigurtajiet Target 2 u se jkompli jwettaq monitoraġġ mill-qrib ta' l-iżviluppi f'dan il-proġett; iqis li hu essenzjali li tkun stabbilita governanza xierqa; Huwa konxju bis-sħiħ dwar iż-żieda mgħaġġla ta' strumenti ta' investiment alternattivi (fondi ta' lqugħ u ekwità privata), jirrikonoxxi li dawn jipprovdu likwidità u diversifikazzjoni fis-suq u joħolqu opportunità biex titjieb l-effiċjenza ta' l-immaniġġjar korporattiv, iżda għandu l-istess tħassib bħal ċerti banek ċentrali u kontrolluri li dawn jistgħu jagħtu lok għal riskju sistematiku, u għal livelli għolja ta' skopertura ta' istituzzjonijiet finanzjarji oħra; jilqa' b'sodisfazzjon l-istudji reċenti tal-Kummissjoni dwar il-fondi ta' lqugħ u l-ekwità privata, iżda juri dispjaċir li dawn l-istudji s'issa ffukaw biss fuq l-ostakli għat-tkabbir ta' fondi bħal dawn; jistieden lill-Kummissjoni biex twettaq monitoraġġ ta' kwalunkwe nuqqas potenzjali ta' politika, u jitlob li jkun hemm approċċ usa' u iktar kritiku fir-rigward tal-punt sa fejn il-fondi ta' lqugħ ipoġġu f'riskju l-istabilità finanzjarja u l-immaniġġjar tar-riskju tal-livell tad-dejn u d-diversifikazzjoni; iħeġġeġ lill-Kummissjoni biex tevalwa l-kwalità ta' sorveljanza f'postijiet offshore u sabiex iżżid il-koperazzjoni mal-kontrolluri f'dawn il-ġurisdizzjonijiet; Josserva li dawk li jsellfu mhux mill-bank (ekwità privata) qed ikollhom irwol dejjem akbar fis-settur spekulattiv ta' l-Unjoni Ewropea u f'ħafna każijiet huma lesti li jieħdu riskju akbar mill-istituzzjonijiet bankarji tradizzjonali; barra minn hekk, jinnota li dawk li jsellfu mhux mill-bank għamlu kontribut sinifikanti għal aktar impjiegi u tkabbir fil-kumpaniji fis-settur tagħhom; iqis li dan jista' joħloq problemi meta ċ-ċiklu tal-kreditu jkun imissu jdur u jista' jwassal għal ċiklu aktar ikkomplikat ta' ristrutturazzjoni tad-djun kbar tal-kumpaniji; jistieden lill-ECB u lil entitajiet oħra involuti biex jevalwaw is-suffiċjenza tal-proċessi attwali tar-ristrutturazzjoni tad-dejn f'dan il-kuntest il-ġdid; Jinnota l-qagħda b'saħħitha li ħa l-ECB kontra pjani dettaljati għax-xiri pubbliku ta' bank fi ħdan l-Unjoni Ewropea li qed ifalli; iqis li hemm bżonn ta' aktar ħidma biex jitjiebu l-koperazzjoni u l-ippjanar ta' "stress tests", iżda li hu sewwa li l-periklu morali għandu jitnaqqas b'impenn qawwi għall-pożizzjoni ewlenija tas-soluzzjonijiet tas-settur privat fl-immaniġġjar tal-kriżijiet sabiex il-banek ma jitħajrux jieħdu riskji bla qies; Itenni l-istedina tiegħu lill-Kunsill u lill-ECB fil-kuntest tat-trasferimenti tad-dejta bis-SWIFT lill-awtoritajiet ta' l-Istati Uniti biex jirriflettu flimkien fuq kif tista' titjieb is-sistema ta' sorveljanza fuq is-SWIFT, kif ukoll l-istedina lill-ECB għal azzjoni fl-irwol tiegħu rigward is-SWIFT bħala sorveljant, utent u li jfassal il-politika; L-irwol estern ta' l-euro Jinnota li l-euro għadda minn fażi ta' żvilupp ta' suċċess lejn munita ta' riżerva u ta' referenza f'użu madwar id-dinja; jirrimarka li huma meħtieġa passi ulterjuri sabiex jitkompla l-żvilupp pożittiv ta' l-użu ta' l-euro f'kontanti (e.g. fil-ħruġ ta' kontijiet f'euro għal prodotti aerospazjali u materja prima); Jirrepeti t-talba tiegħu sabiex jgħaqqad ir-rappreżentazzjoni taz-zona ta' l-euro fl-istituzzjonijiet finanzjarji internazzjonali sabiex jiddefendi l-interessi tiegħu b'forza konsistenti mal-piż ekonomiku tiegħu; Jistieden lill-ECB sabiex iwettaq monitoraġġ mill-qrib ta' l-iżviluppi fl-użu ta' l-euro bħala munita ta' riżerva għall-banek ċentrali u, fil-kuntest tar-rapport annwali tiegħu dwar l-irwol internazzjonali ta' l-euro, biex jikkwantifika u janalizza l-effetti ta' dan, b'mod partikulari fir-rigward tar-rati tal-kambju; Iqis li, rigward il-proċedura għall-ħatra tal-membri tal-Bord Eżekuttiv ta' l-ECB, ir-responsabilità demokratika u t-trasparenza ex-ante jitjiebu jekk il-Kunsill jevalwa diversi kandidati potenzjali u jekk il-kandidat propost mill-Kunsill ikun imbagħad suġġett għal votazzjoni ta' approvazzjoni mill-Parlament; jenfasizza r-rieda tiegħu li jingħaqad ma' l-istituzzjonijiet l-oħra fit-tiftix għal titjib possibbli fil-proċedura tal-ħatra qabel ma l-Bord Eżekuttiv ikun imissu jiġi stabbilit mill-ġdid fl-2010; Jenfasizza li l-kredibilità ta' l-ECB hija wkoll dipendenti fuq grad għoli ta' trasparenza fil-proċess tat-teħid ta' deċiżjonijiet tiegħu; għalhekk itenni t-talba tiegħu li, ftit wara l-laqgħat tal-Kunsill tal-Gvernaturi ta' l-ECB, il-minuti fil-qosor ta' dawn il-laqgħat ikunu ppubblikati u jkollhom fihom dikjarazzjoni ċara ta' l-argumenti favur u kontra d-deċiżjonijiet meħuda u jekk dawn id-deċiżjonijiet ittiħdux unanimament jew le; Jirrimarka li hu rrifjuta s-sistema tad-drittijiet tal-votazzjoni permezz ta' rotazzjoni applikabbli għad-deċiżjonijiet tal-Kunsill tal-Gvernaturi kif adottata fl-2003 minħabba li hi kumplessa wisq; iqis li, bil-ħsieb ta' tkabbir taz-zona ta' l-euro fil-futur, għandha tiġi introdotta sistema li tkun ġusta u fl-istess ħin effikaċi; Jistieden lill-ECB biex jagħti aktar importanza fl-istrateġija ta' komunikazzjoni tiegħu lis-seduti ta' smigħ tal-President tiegħu mal-kumitat tal-Parlament responsabbli għall-affarijiet ekonomiċi u monetarji; Ħames snin ta' karti tal-flus u muniti ta' l-euro Jinnota li l-valur tal-karti ta' l-euro fiċ-ċirkolazzjoni kompla jiżdied b' ritmu mgħaġġel, b'żieda ta' 11.2% fl-2006; jinnota li din iż-żieda kontinwa kompliet tkun prinċipalment spjegata minn karti tal-flus ta' denominazzjoni kbira, speċjalment tal-karti tal-EUR 500, li n-numru ta' dawn fiċ-ċirkolazzjoni żdied bi 13.2%; itenni t-talba tiegħu lill-ECB biex jeżamina r-raġunijiet għal din iż-żieda sostanzjali u sabiex janalizza t-tipi ta' tranżazzjonijiet li saru b'dawn il-karti tal-flus u l-analiżi statistika tad-domanda skond il-pajjiż, bil-ħsieb li jiġi identifikat kwalunkwe riskju eventwali; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-President ta' l-Eurogroup u lill-Bank Ċentrali Ewropew. Fir-riżoluzzjoni li jadotta dwar ir-rapport annwali tal-BĊE, il-Parlament Ewropew jevalwa l-operat tal-Bank Ċentrali. Din is-sena nixtieq nenfasizza s-sehem tal-BĊE f'termini li jirrigwardaw l-istabilità finanzjarja u l-integrazzjoni finanzjarja, kif ukoll nixtieq nittratta l-impressjoni mħallta taċ-ċittadini Ewropej dwar l-ewro fil-kuntest tal-5 snin mit-twaqqif ta' l-ewro. Kumment dwar l-iżviluppi monetarji u ekonomiċi li seħħew fl-2006 L-ewwel xi fatti, imbagħad xi osservazzjonijiet. 1.1 Il-Fatti Il-fatt hu li s-sitwazzjoni ekonomika kienet aħjar fiz-zona ta' l-ewro fl-2006: il-PGD taz-zona ta' l-ewro żdied bi 2.8% fl-2006, ħdejn 1.5% fl-2005 - l-aħjar riżultat mill-2000 'l hawn. Id-domanda interna, l-aktar l-investiment, kienet il-mutur ewlieni ta' din iż-żieda. L-irkupru ekonomiku fiz-zona ta' l-ewro sar proċess li jsostni lilu nnifsu, bid-domanda domestika bħala l-mutur ewlieni tiegħu. Fl-2006 nħolqu 2 miljun impjieg u l-qgħad naqas minn 8.4% għal 7.5%, u dan jikkontribwixxi biex tikber il-fiduċja tal-konsumatur. Ir-rata ta' l-inflazzjoni kienet ta' 2.2%, l-istess bħal fl-2005. Iż-żieda fil-prezzijiet ta' l-enerġija, li bdiet fl-2005, ma wasslitx għal pressjoni inflazzjonarja interna, billi ż-żidiet fil-pagi baqgħu moderati u ma kinux osservati effetti kollaterali ( second-round effects ). Iżda m'hemmx lok għal fiduċja żejda. F'dan il-kuntest ta' rkupru, il-BĊE kompla jaġġusta r-rati ta' l-interessi fl-2006, li għolew seba' darbiet minn Diċembru 2005 b'175 punt ta' bażi sat-3.75% kurrenti. Ħarsa lejn il-ġejjieni turi li t-tkabbir jista' jkun li jonqos fl-2007 l-aktar minħabba l-irtirar ta' l-akkomodazzjoni monetarja. 1.2 L-Osservazzjonijiet F'dan il-kuntest ta' rkupru, nixtieq nagħmel l-osservazzjonijiet li ġejjin: Għadu kmieni wisq biex wieħed jagħżel bejn id-dimensjoni ċiklika u dik strutturali f'dan l-irkupru. Madankollu, jista' jitqies li xi riformi strutturali setgħu ħallew l-effett tagħhom fuq it-tkabbir. F'dan il-kuntest, irkupru bħal dan għandu jittieħed bħala inċentiv biex isiru riformi nazzjonali adattati għal kull pajjiż l-aktar fl-oqsma tar-riċerka, l-innovazzjoni u l-edukazzjoni sabiex jiżdied il-potenzjal għat-tkabbir fiz-zona ta' l-ewro. Huwa kruċjali li l-pagi jiżdiedu skond l-iżviluppi tal-produttività sabiex tinżamm il-kompetittività fl-Istati Membri kif ukoll sabiex ikunu jistgħu jinħolqu l-impjiegi f'ambjent mingħajr inflazzjoni. Il-konsolidazzjoni fiskali m'hijiex biss importanti imma aktar u aktar hija meħtieġa fi żmien tajjeb sabiex ikun hemm tkabbir f'perjodu fit-tul. Konsolidazzjoni bħal din għandha titfassal bl-attenzjoni biex titjieb il-kwalità ta' l-ispiża pubblika. Ir-regola tad-deheb hija pass sinifikanti f'din id-direzzjoni; L-ekonomiji "ż-żgħar" marru aħjar mill-"kbar" f'dak li hu tkabbir minn meta nħolqot iz-zona ta' l-ewro, u b'mod partikulari l-Irlanda, il-Finlandja u l-Lussemburgu jilħqu rata medja tat-tkabbir ogħla mill-medja taz-zona ta' l-ewro. Wieħed jista' jieħu lezzjonijiet siewja minn żviluppi bħal dawn u jkun utli li jsir studju speċifiku mill-BĊE dwar ir-raġunijiet għal dawn it-tendenzi. Nixtieq ukoll nenfasizza r-riskji li għandhom x'jaqsmu ma' l-iżbilanċi kbar fil-kontijiet kurrenti globali (id-defiċit tal-kont kurrenti Amerikan baqa' jikber għal 6.5% tal-PGD fl-2006) li jistgħu jissarrfu f'żidiet addizzjonali fir-rata tal-kambju ta' l-ewro. Fl-2006 r-rata tal-kambju ta' l-ewro apprezzat bi 11.4% mad-dollaru Amerikan, bi 12.4% mal-jen Ġappuniż u bi 8% mar-renminbi Ċiniż. Tendenza bħal din m'hijiex se tkun sostenibbli għaz-zona ta' l-ewro u ninnota li r-Rapport Annwali tal-Kummissjoni Ewropea dwar iz-Zona ta' l-Ewro - 2007 jgħid li issa hemm konsensus wiesa' fost min ifassal il-politiki dwar kif tingħeleb il-problema ta' l-iżbilanċi globali, wara l-konsultazzjoni multilaterali mnedija mill-FMI f'April 2006. Nixtieq niġbed l-attenzjoni għall-iżviluppi fil-prezzijiet tal-proprjetà. Fiz-zona ta' l-ewro kollha kemm hi, il-prezzijiet tal-proprjetà għolew b'mod qawwi għal dawn l-aħħar 10 snin b'xi eċċezzjonijiet, l-aktar fil-Ġermanja. Hemm xi sinjali li dan l-iżvilupp qiegħed inaqqas, iżda s-self mogħti lill-familji għax-xiri tad-djar għadu qiegħed jiżdied b'madwar 10% fis-sena. Dan l-aħħar il-prezzijiet tad-djar fl-Istati Uniti bdew jonqsu u kien hemm deterjorament tas-suq tas-self b'ipoteka li jista' jkollu impatt fuq l-ekonomija reali. Nissuġġerixxi li żvilupp bħal dan għandu jittieħed bħala twissija għal dak li jista' jiġri fiz-zona ta' l-ewro. Għalhekk il-BĊE għandu jimmonitorja mill-qrib dawn l-iżviluppi li jista' jkollhom konsegwenzi fuq l-ekonomija reali. Il-BĊE jagħmel sew jekk jippreżenta diversi soluzzjonijiet u l-vantaġġi tagħhom, bħal: l-inklużjoni tal-proprjetà fl-Indiċi Armonizzat tal-Prezzijiet għall-Konsumatur jew il-ħolqien ta' tip speċifiku ta' indikatur jew is-suġġeriment ta' miżuri speċifiċi li għandhom jittieħdu fil-livell nazzjonali minħabba l-eteroġeneitajiet fost is-swieq nazzjonali. Nixtieq ukoll niġbed l-attenzjoni għall-fatt li r-rati ta' l-interessi fuq is-self lill-familji għal skopijiet ta' konsum juru l-ogħla livell ta' dispersjoni. B'mod partikulari, ir-rati ta' l-interessi fuq is-self kurrenti jvarja b'mod konsiderevoli fi ħdan iz-zona ta' l-ewro minn inqas minn 7% għal aktar minn 13.5% jew aktar u għandu jkun is-suġġett ta' aktar riċerka u rapporti mill-BĊE. Ħarsa lejn l-istabilità u l-integrazzjoni finanzjarja Nilqa' bi pjaċir il-pubblikazzjoni ta' rapport annwali ġdid tal-BĊE dwar l-Integrazzjoni finanzjarja fl-Ewropa. L-integrità finanzjarja u l-istabilità finanzjarja huma kwistjonijiet ewlenin minħabba t-tibdiliet sinifikanti li qegħdin iseħħu b'ħeffa kbira fis-settur finanzjarju, kemm għal dak li għandu x'jaqsam mal-mezzi ta' finanzjament għall-kumpaniji, għat-tiġdid finanzjarju, għat-tipi ġodda ta' protagonisti finanzjarji u għall-għaqdiet transkonfinali tal-protagonisti finanzjarji. L-ewwel għandna nagħtu l-appoġġ sħiħ tagħna għall-isforzi tal-BĊE biex jinkoraġġixxi l-integrazzjoni finanzjarja fiz-zona ta' l-ewro, l-aktar billi jaġixxi ta' katalizzatur għall-inizjattivi tas-settur privat bħas-SEPA u l-iSTEP. Is-servizzi tal-banek ċentrali jistgħu wkoll jinkoraġġixxu l-integrazzjoni finanzjarja Ewropea. F'dan ir-rigward, it-TARGET kien strumentali biex tintlaħaq l-integrazzjoni għolja tas-swieq tal-flus u tas-suq repo. Il-proġett tas-Sigurtajiet Target 2 għandu l-potenzjal li jinkoraġġixxi l-integrazzjoni, l-effiċjenza u s-sikurezza ta' l-infrastruttura ta' l-approvazzjoni u l-ħlas li bħalissa tippreżenta grad insuffiċjenti ta' l-integrazzjoni u ta' l-interoperabilità. Għalhekk għandna nagħtu l-appoġġ tagħna lill-proġett tas-Sigurtajiet Target 2 bil-kondizzjoni li titwaqqaf tmexxija xierqa, u għandna nkomplu nimmonitorjaw mill-qrib l-iżvilupp ta' dan il-proġett. Dwar il-protagonisti l-ġodda fis-settur finanzjarju, għandha tiġi trattata l-kwistjoni tal-fondi ta' l-ilqugħ. Hemm qbil ġenerali li l-fondi ta' l-ilqugħ għandhom impatt pożittiv fuq l-istabilità finanzjarja, l-aktar għax iġibu l-likwidità u jinkoraġġixxu d-dispersjoni tar-riskji. Imma hemm qbil ġenerali wkoll li, flimkien ma' l-użu aktar mifrux ta' strumenti finanzjarji kkomplikati, jistgħu wkoll jagħmlu s-sistema finanzjarja iktar vulnerabbli għal ċaqliq li ma jkunx mistenni. Għalhekk, minħabba d-dimensjoni globali tas-swieq finanzjarji, inħoss li għandna nagħtu l-appoġġ tagħna għal koperazzjoni internazzjonali b'saħħitha li tinkoraġġixxi t-trasparenza permezz ta' aktar żvelar u skambji ta' informazzjoni fost l-uffiċjali finanzjarji u l-banek ċentrali. Għandna wkoll nagħtu l-appoġġ tagħna għal sorveljanza indiretta akbar li biha l-uffiċjali jkunu żgurati li l-banek jevalwaw u jimmonitorjaw b'attenzjoni t-tagħrif li jgħaddu lill-kontropartijiet tal-fondi ta' l-ilqugħ. Nistgħu nosservaw ukoll li s-selliefa mhux bankarji (l-azzjonisti privati) ġodda qegħdin jieħdu sehem dejjem akbar fis-settur spekulattiv fl-Unjoni Ewropea. Mingħajr ma noqogħdu niżnu l-argumenti favur u kontra, jien ta' l-idea li dan jista' jġib problemi meta ċ-ċiklu tal-kreditu jasal biex idur u jista' jwassal għal ċiklu aktar ikkumplikat tar-ristrutturazzjoni tad-djun kbar tal-kumpaniji. Għalhekk għandna nitolbu lill-BĊE u korpi oħra involuti biex jevalwaw is-suffiċjenza tal-proċessi kurrenti tar-ristrutturazzjoni tad-dejn f'dan il-kuntest il-ġdid. Nieħu nota wkoll tal-qagħda soda li ħa l-BĊE kontra l-pjani dettaljati għax-xiri pubbliku ta' bank fi ħdan l-Unjoni Ewropea li wasal biex ifalli. Naħseb li din il-fehma għandu jkollha l-appoġġ tagħna. Tinħtieġ aktar ħidma biex jitjiebu l-koperazzjoni u l-ippjanar ta' l-istress test iżda li hu sewwa li l-ħsara morali għandha titnaqqas b'impenn qawwi għall-pożizzjoni ewlenija tas-soluzzjonijiet tas-settur privat fl-immaniġġjar tal-kriżijiet sabiex il-banek ma jitħajrux jieħdu riskji bla qies. Nixtieq insemmi wkoll f'dan ir-rapport il-kwistjoni tat-trasferiment tad-dejta bis-SWIFT lill-awtoritajiet Amerikani. Nixtieq intenni t-talba lill-Parlament Ewropew biex jistieden lill-Kunsill u lill-BĊE biex flimkien jirriflettu fuq il-mod kif tista' titjieb is-sistema tas-sorveljanza fuq is-SWIFT. Nixtieq ukoll intenni l-istedina lill-BĊE biex jagħmel il-parti tiegħu u jieħu azzjoni dwar is-SWIFT kemm bħala sorveljant, bħala utilizzatur kif ukoll bħala ideatur tal-politika. Dwar il-kontroll demokratiku, nixtieq intenni punt importanti li tqajjem fir-riżoluzzjoni tas-sena li għaddiet dwar il-proċedura għall-ħatra ta' membri għall-Bord Eżekuttiv. Ir-responsabilità demokratika u t-trasparenza ex-ante għandhom jitjiebu jekk il-Kunsill jevalwa diversi kandidati potenzjali u jekk il-kandidat propost mill-Kunsill ikun suġġett għal vot ta' approvazzjoni mill-Parlament. Għandu jkun eżaminat x'titjib jista' jsir fil-proċedura tal-ħatra qabel ma l-Bord Eżekuttiv jerġa' jiġi biex jiġġedded fl-2010. Ħames snin ta' karti tal-flus u muniti ta' l-ewro Fi tmiem l-2006, l-għadd ta' karti tal-flus ta' l-ewro fiċ-ċirkulazzjoni kien ta' 11.3 biljun, b'valur ta' 628.2 biljun ewro. Iż-żieda dinamika fl-għadd tal-karti tal-flus ta' 50 ewro, 100 ewro u 500 ewro flimkien, b'rati ta' 12.5%, 9.6% u 13.2% rispettivament, tqajjem dubji dwar il-ħtieġa u l-użu ta' denominazzjonijiet hekk kbar, l-aktar minħabba l-possibilità ta' attivitajiet kriminali, u l-BĊE għandu jagħmel aktar stħarriġ dwarha. Jekk inħares lejn il-fatt li l-karti tal-flus u l-muniti ta' l-ewro ddaħħlu ħames snin ilu, nosserva li skond l-istħarriġ ta' l-Eurobarometer, l-għadd ta' ċittadini Ewropej li jqisu li l-adozzjoni ta' l-ewro kienet ta' vantaġġ għal pajjiżhom baqa' dejjem jonqos minn 59% mad-dħul ta' l-ewro fl-2002 għal 48%. F'xi pajjiżi (fl-Italja, l-Olanda u l-Greċja) il-biċċa l-kbira taċ-ċittadini għandhom opinjoni negattiva. Jista' jkun hemm bosta raġunijiet għal din it-tendenza, l-aktar l-impressjoni tal-maġġoranza l-kbira taċ-ċittadini li l-prezzijiet żdiedu minħabba l-ewro. Inqis ukoll li l-ewwel ġenerazzjoni tal-karti tal-flus, li huma nieqsa minn kull rappreżentazzjoni ta' ħlejjaq ħajjin reali, xenarji jew monumenti, setgħet għenet biex twassal xbieha kiesħa ta' l-integrazzjoni monetarja, u forsi tat sehemha biex l-Ewropej tbiegħdu mill-ewro. Għalhekk il-BĊE jagħmel sew jekk jagħti l-ideat tiegħu lill-Parlament dwar it-tieni ġenerazzjoni tal-karti tal-flus sabiex flimkien inkunu nistgħu nqisu r-raġunijiet għal din il-bidla fl-opinjoni pubblika. PROĊEDURA Rapport Annwali tal-BĊE għall-2006 Numru tal-proċedura Kumitat responsabbli Data tat-tħabbir ta' l-awtorizzazzjoni fis-seduta plenarja Rapporteur(s) Data tal-ħatra Rapporteur(s) preċedenti Eżaminazzjoni fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut/i preżenti għall-votazzjoni finali Sostituti(i) skond l-Artikolu 178(2) preżenti għall-votazzjoni finali Kummenti (disponibbli f'lingwa waħda biss)
Extracted from 14684999__REPORT__A6-2007-0266__MT.txt